Gott ist mein König

Gott ist mein König (BWV 71), er en kantate av Johann Sebastian Bach.


== Opprinnelse ==
Kantaten er et tidlig verk av Bach, skrevet til innsettelsen av nytt byråd i den frie riksstaden Mühlhausen lørdag den 4. februar 1708. Bach var organist ved kirken Divi Blasii («Sankt Blasius») og en av oppgavene hans var å oppføre et nytt verk til gudstjenesten som ble holdt etter valg på nye borgermestre (rådsmedlemmene var valgt på livstid). Tekstforfatteren er ukjent. I blant blir det framsatt en antakelse om at sognepresten Georg Christian Eilmar skrev librettoen siden han var oppdragsgiver og tekstforfatter for kantaten Aus der Tiefen rufe ich, Herr, zu dir som kom omtrent på samme tid, men noe belegg for antakelsen finnes ikke.


== Tematikk ==
Teksten består overveiende av bibelord hentet fra Salme 74, men også fra Andre Samuelsbok samt Første og Femte Mosebok. Begynnelsen på andre sats, «Jeg er nå åtti år», henspiller sannsynligvis på den gjenvalgte 83 år gamle borgermesteren Adolf Strecker som allerede hadde flere perioder bak seg. I andre sats er bibelsitatene utvidet med 6. strofe fra salmen O Gott, du frommer Gott av Johann Heermann. Alt i alt kan teksten forstås som en meditasjon over overgangen fra gammel til ung kombinert med en avsluttende, fritt diktet lykkeønskning for det «nye regimentet», dvs. det nye byrådet.


== Mottakelse ==
Bach var bare 22 år da han skrev og oppførte kantaten, men verket er likevel lengre, mer komplisert og krever større besetning enn det som hadde vært vanlig. Byrådet ble mektig imponert og fikk verket trykt på egen bekostning. De gav senere Bach i oppdrag å skrive musikken til Ratwechselkantatene for de to neste årene, selv om han på den tiden hadde sluttet i Mühlhausen og fått seg jobb ved hoffet i Weimar. Også disse to kantaten trykte byrådet for egen bekostning. Dessverre er de tapt. 


== Karakteristika ==
Kantate BWV 71 hører til de betydelige av Bachs tidlige verk. Modellen var Dietrich Buxtehudes Abend-Musiken – kjent for sitt flerkorige oppsett – som Bach hadde blitt kjent med under en reise til Lübeck. 
Den store instrumenteringen gjør at denne kantaten skiller seg fra de andre bevarte kantatene fra tiden i Mühlhausen. Den sjette satsen er mest kjent, der koret i homofon sats synger ordene «Du wolltest dem Feinde nicht geben die Seele deiner Turteltauben.»Dette er den første kantaten Bach fikk trykt og den eneste kantaten med bevarte fullstendige eksemplarer av den trykte publikasjonen (derimot er det bevart mange librettoer av ulike kantater). 


== Besetning ==
Autografen legger ut hele flerkorige planen med til sammen sju satser slik:
Instrumentalkor I: trompet I-III, timpani
Instrumentalkor II: fiolin I-II, bratsj, violone
Instrumentalkor III: obo I-II, fagott
Instrumentalkor IV: blokkfløyte I-II, cello eller violoncello piccolo
Vokalkor I: SATB solo
Vokalkor I: SATB ripieno (ad libitum)
Orgel: Basso per Organo


== Referanser og fotnoter ==


== Litteratur ==
Alfred Dürr: Johann Sebastian Bach: Die Kantaten. 7. opplag. Bärenreiter, Kassel 1999, ISBN 3-7618-1476-3, s. 795–800.
Werner Neumann: Handbuch der Kantaten J.S.Bachs, 1947, 5. opplag. 1984, ISBN 3-7651-0054-4
Hans-Joachim Schulze: Die Bach-Kantaten: Einführungen zu sämtlichen Kantaten Johann Sebastian Bachs. Leipzig: Evangelische Verlags-Anstalt; Stuttgart: Carus-Verlag 2006 (Edition Bach-Archiv Leipzig) ISBN 3-374-02390-8 (Evang. Verl.-Anst.), ISBN 3-89948-073-2 (Carus-Verl.)
Wolff, Christoph (2001). Johann Sebastian Bach: The Learned Musician. W. W. Norton & Company. ISBN 0393322564. 
Christoph Wolff, Ton Koopman: Die Welt der Bach-Kantaten. Verlag J. B. Metzler, Stuttgart, Weimar 2006 ISBN 978-3-476-02127-4


== Eksterne lenker ==
Partitur på IMSLP
Oppbygning og fullstendig kantatekst
Lydfiler – BWV 71
Salme 74 på tysk Sammenligning mellom lutherbiblene fra 1545 og 1912.
Teksten til BWV 71 på ulike språk